Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 11.04.2025

**Αρ. Πρωτ.: 429**

ΠΡΟΣ: κα Ν. Κεραμέως, Υπουργό Εργασίας και Κοινωνικών Υποθέσεων

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η αναπροσαρμογή των καταβαλλόμενων ποσών του εξωιδρυματικού επιδόματος και του επιδόματος απολύτου αναπηρίας, σύμφωνα με τις αυξήσεις του κατώτατου μισθού κατ’ έτος**»**

**Κυρία Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.),όπως γνωρίζετε, αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Με το παρόν και στο πλαίσιο των αυξήσεων που δίνονται κάθε έτος στον κατώτατο μισθό για την αντιμετώπιση της έκρηξης του πληθωρισμού και του κύματος ακρίβειας που «χτυπάει» τους οικογενειακούς προϋπολογισμούς, ζητάμε την αναπροσαρμογή των καταβαλλόμενων ποσών του εξωιδρυματικού επιδόματος και του επιδόματος απολύτου αναπηρίας, σύμφωνα με τις αυξήσεις του κατώτατου μισθού.

**Σύμφωνα με την παρ. 6 του άρθρου 6 του ν.4051/2012, το καταβαλλόμενο** **ποσό του εξωιδρυματικού επιδόματος** των παραγράφων 1 και 2 του άρθρου 42 του ν. 1140/1981, καθώς **και το ανώτατο ποσό προσαύξησης της σύνταξης** των συνταξιούχων ασφαλιστικών οργανισμών αρμοδιότητας Υπουργείου Εργασίας λόγω απολύτου αναπηρίας, **υπολογίζονται με το ποσό που αντιστοιχεί στο ημερομίσθιο του ανειδίκευτου εργάτη της 31.12.2011**. Η προαναφερόμενη διάταξη είχε προβλεφθεί από τον νομοθέτη το 2012, για την προστασία του εξωιδρυματικού επιδόματος και του επιδόματος απολύτου αναπηρίας από τη μείωση του κατώτατου μισθού που επέφεραν στη συνέχεια οι μνημονιακές πολιτικές.

Σήμερα όμως που ο κατώτατος μισθός αυξάνεται συνεχώς, τα προαναφερόμενα επιδόματα παραμένουν στάσιμα στο ημερομίσθιο του ανειδίκευτου εργάτη που ίσχυε το 2011, γεγονός που αποτελεί αδικία για τη συγκεκριμένη κατηγορία πολιτών που δικαιούνται τα εν λόγω επιδόματα.

**Κυρία Υπουργέ,**

Ως εκ τούτου και λαμβάνοντας υπόψη ότι τα έξοδα για τη διασφάλιση μιας αξιοπρεπούς διαβίωσης συνεχώς ανεβαίνουν, **απευθυνόμαστε σε εσάς και ζητάμε να εξετάστε το εν λόγω ζήτημα και να προβείτε στις απαραίτητες ενέργειες για την κατάργηση της παρ. 6 του άρθρου 6 του ν. 4051/2012**, **προκειμένου το ποσό του εξωιδρυματικού επιδόματος και το ποσό του επιδόματος απολύτου αναπηρίας** (που καταβάλλονται στα άτομα με αναπηρία) **να αυξάνονται αντίστοιχα με την αύξηση που δίνεται στον κατώτατο μισθό κάθε έτος.**

Ευελπιστώντας πως θα εξετάσετε το εν λόγω αίτημα και θα ανταποκριθείτε θετικά, σας ευχαριστούμε εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού, κ. Κ. Μητσοτάκη
* Γραφείο Υπουργού Επικρατείας, κ. Άκη Σκέρτσου
* Γραφείο Υπουργού Οικονομικών, κ. Κ. Πιερρακάκη
* Γραφείο Υφυπουργού Εθνικής Οικονομίας και Οικονομικών, κ. Α. Πετραλιά
* Γραφείο Υφυπουργού Κοινωνικών Ασφαλίσεων, κ. Α. Ευθυμίου
* Γραφείο Γ.Γ. Κοινωνικών Ασφαλίσεων, κ. Κ. Τσαγκαρόπουλου
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |